TFEXเจาะลูกค้าต่างประเทศ
ทุ่มตลาดเดินสายนำเสนอสินค้าฟิวเจอร์สตัวใหม่เทรด101สัญญา
30 ต.ค. 2555

ทุ่มตลาดเดินสายนำเสนอสินค้าฟิวเจอร์สตัวใหม่เทรด101สัญญา
TFEX รุกหนักลูกค้าต่างประเทศ ทุ่มการตลาด เดินสายพบลูกค้าถี่ขึ้น ตั้งเป้าปีหน้าซื้อขาย 5 หมื่นสัญญาต่อวัน
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยว่า TFEX วางแผนจะทำการตลาดต่างประเทศให้มากขึ้น โดยพยายามจะพบลูกค้ากลุ่มนี้ให้มากขึ้น 
ทั้งนี้ ในวันที่ 30 ต.ค.นี้ ทาง TFEX จะเข้าร่วมงานประชุมของสมาคมผู้ประกอบการด้านอนุพันธ์โลก (FIA) จัดขึ้นที่ชิคาโก ประเทศสหรัฐอเมริกา และปลายเดือน พ.ย.นี้จะเข้าร่วมงานประชุมสมาคมผู้ประกอบการด้านอนุพันธ์ของเอเชียที่ประเทศสิงคโปร์ จะอาศัยงานเหล่านี้เดินสายพบกับลูกค้าต่างชาติที่มีการซื้อขายใน TFEX เพื่อให้ข้อมูลถึงพัฒนาการและสินค้าของ TFEX 
“นอกจากจะเข้าไปฟังว่าในโลกหรือในต่างประเทศมีการเปลี่ยนแปลงด้านอนุพันธ์ไปอย่างไรแล้ว ยังต้องการไปดูว่าเราจะสามารถขยายธุรกิจได้อย่างไร เพราะผู้ที่มาร่วมงานดังกล่าวจะมีผู้ประกอบการค้าอนุพันธ์แล้ว ยังมีเวนเดอร์ ลูกค้าที่ลงทุนผ่าน TFEX อยู่แล้ว รวมถึงกลุ่มที่มีโอกาสจะเป็นลูกค้าของเราในอนาคต เพราะแผนของทาง TFEX คือ จะทำอย่างไรให้สินค้าของเราไปปรากฏโฉมในต่างประเทศ เพื่อให้ตลาดของเราอยู่ในความสนใจของเขามากขึ้น ปัจจุบันสัดส่วนของนักลงทุนต่างประเทศอยู่ที่ 10%” นางเกศรา กล่าว
ด้านแผนการดำเนินงานในปี 2556 TFEX ตั้งเป้าหมายจำนวนสัญญาไว้ที่ 5 หมื่นสัญญาต่อวัน จากปีนี้คาดว่าน่าจะเฉลี่ยอยู่ที่ 4.4 หมื่นสัญญาต่อวัน หรือคิดเป็นมูลค่า 2.2 หมื่นล้านบาทต่อวัน โดยสินค้าหลักยังคงเป็น SET50 Index Futures มีการซื้อขาย 1.7 หมื่นสัญญาต่อวัน หรือคิดเป็นมูลค่าการซื้อขายจำนวน 1.2 หมื่นล้านบาท ในปีหน้าคาดหวังว่าจะเพิ่มเป็น 1.9 หมื่นสัญญาต่อวัน 
นางเกศรา กล่าวถึงสัญญาซื้อขายล่วงหน้าอ้างอิงกับดัชนีหมวดธุรกิจของตลาดหลักทรัพย์ฯ 5 หมวดธุรกิจ หรือ Sector Futures ซึ่งได้เริ่มเปิดให้ซื้อขายเมื่อวันที่ 29 ต.ค.ที่ผ่านมาเป็นวันแรก ว่า ตั้งเป้าหมายว่าภายในปีหน้าจะมีมูลค่าการซื้อขายหลัก 100 สัญญาต่อวัน เพราะเพิ่งเริ่มให้ซื้อขาย แต่ในอนาคตน่าจะมีปริมาณการซื้อขายสูงขึ้น ภายหลังการมีอีทีเอฟอ้างอิงหุ้นในหมวดธนาคารพาณิชย์ ซึ่งจะมีการเสนอขายครั้งแรก (ไอพีโอ) ในช่วงต้นเดือน พ.ย.นี้ ทำให้ผู้ลงทุนมีเครื่องมือครบในการลงทุน 
ขณะเดียวกัน คณะกรรมการตลาดหลักทรัพย์แห่งประเทศไทย มีมติให้ตลาดอนุพันธ์ (ประเทศไทย) มีการเปลี่ยนชื่อเป็น บริษัท ตลาดสัญญาซื้อขายล่วงหน้า (ประเทศไทย) และคงชื่อย่อเดิมว่า TFEX เริ่มมีผลตั้งแต่วันที่ 1 ม.ค. 2556 สาเหตุเพื่อให้ประชาชนทั่วไปเมื่อรับฟังแล้วสามารถเข้าใจได้ง่ายขึ้น
สำหรับการซื้อขาย 5 ดัชนีหมวดธุรกิจในวันแรก พบว่า โดยรวมมีการซื้อขายจำนวน 101 สัญญา แบ่งเป็นหมวดธนาคารพาณิชย์ (BANK) 17 สัญญา หมวดเทคโนโลยีสารสนเทศและการสื่อสาร (ICT) 80 สัญญา หมวดพลังงาน (ENERG) 2 สัญญา หมวดอาหารและเครื่องดื่ม (FOOD) 2 สัญญา ขณะที่หมวดพาณิชย์ (COMM) ไม่มีการซื้อขาย 
น.ส.นฤมล อาจอำนวยวิภาส กรรมการผู้จัดการ ฝ่ายธุรกิจตราสารอนุพันธ์ บริษัทหลักทรัพย์ เอเซีย พลัส กล่าวว่า การซื้อขายของ Sector Futures ในวันแรกส่วนใหญ่มาจากการส่งคำสั่งซื้อขายของโบรกเกอร์ร่วมกันทำในฐานะผู้ดูแลสภาพคล่อง (มาร์เก็ตเมกเกอร์) เพื่อช่วยสร้างสภาพคล่องการซื้อขาย รวมถึงสร้างความเชื่อมั่นให้กับผู้ลงทุน และคาดว่าน่าจะใช้เวลาไม่นานจะมีคำสั่งซื้อจากผู้ลงทุนทั่วไปตามมา เพราะผู้ลงทุนต่างมีความคุ้นเคยกับฟิวเจอร์สอยู่แล้ว และขนาดของสัญญาไม่ได้สูงมากนัก